І.Ч. БОСЫ, настаўнік Старагабскага

вучэбна-педагагічнага комплексу

«Дзіцячы сад – сярэдняя

агульнаадукацыйная школа»

Мядзельскага раёна

**Вывучэнне балады АРКАДЗЯ КУЛЯШОВА «МАЦІ»**

**ў VIII класе**

**Мэты:** зацікавіць вучняў асобай А. Куляшова-паэта, паглыбіць паняцце пра баладу, спрыяць свядомаму засваенню зместу твора, паказаць яго антываенную накіраванасць; развіваць уменне суадносіць літаратурны твор з іншымі творамі мастацтва і фальклорам, ацэньваць учынкі персанажаў, удасканальваць навыкі аналізу паэтычнага твора, выразнага чытання, вуснага маналагічнага маўлення; выхоўваць пачуццё любові і павагі да самага блізкага чалавека – маці, негатыўныя адносіны да вайны як сацыяльнай з’явы.

**Адукацыйныя задачы:** уменне бачыць за словамі мастацкі вобраз і сімволіку, разумець думку-настрой, думку-перажыванне; засваенне маральных паняццяў «самаахвярнасць», «духоўная моц»; узбагачэнне ўяўленняў пра кампазіцыйную будову твора, падпарадкаванне кампазіцыі, вобразаў і выяўленчых сродкаў аўтарскай задуме.

**Метады засваення матэрыялу:** праблемны, творча-пошукавы.

**Формы работы:** індывідуальная і групавая.

**Тып урока:** камбінаваны з элементамі тэхналогіі развіцця крытычнага мыслення.

**Міжпрадметныя сувязі:** айчынная і сусветная мастацкая культура (жывапіс, музыка).

**Абсталяванне:** партрэт А. Куляшова; выстава кніг паэта; Беларуская літаратура : вучэбны дапаможнік для 8-га класа ўстаноў, якія забяспечваюць атрыманне агульнай сярэдняй адукацыі, з беларус. і рус. мовамі навучання / I. М. Слесарава, М. А. Лазарук, В. I. Русілка. – Мінск : Мастацкая літаратура, 2006; анкета «5 з 25»; табліца «Аналіз мастацкага твора»; рэпрадукцыі карцін беларускіх мастакоў (I. Давідовіч «Маці»; М. Савіцкі «Мадонна», «Партызаны»; Г. Коржаў «Маці»; Г. Вашчанка «Непакораныя», «Думы»; I. Рэй «Дзякуй, мама!»; Ю. Пучынскі «Памяць»; А. Марачкін «Маці»; фотаздымак манумента маці-патрыётцы А. Ф. Купрыянавай у г. Жодзіна); стылізаваныя малюнкі; фанаграма песні «Балада пра маці» (муз. I. Лучанка, сл. А. Куляшова) у выкананні ансамбля «Песняры»; для рэфлексіі: плакат з малюнкамі груды камянёў, грошай, храма; фішкі.

**Эпіграф:**

*Перад сэрцам матулі, перад марай матулі*

*Спарахнелі варожыя бомбы і кулі,*

*Нібы ветрам, развеяла лютую зграю,*

*Тую сілу варожую, што гразілася краю.*

*Кастусь Кірэенка*

**Ход урока**

1. **Уступнае слова настаўніка.**

*Настаўнік.* Сёння ў нас незвычайны ўрок: па-першае, прысутнічае шмат гасцей, а, па-другое, вельмі своеасаблівая тэма. Я хачу, каб вы глыбока пранікліся ёю, бо ў нас не толькі ўрок літаратуры, але і ўрок жыцця.

Сёлета мы ўжо знаёміліся з часткай творчасці А. Куляшова, калі аналізавалі верш «Бывай» з інтымнай лірыкі. Сёння мы зноў дакранёмся да яго паэзіі. На гэты раз пазнаёмімся з баладай «Маці», напісанай у 1943 годзе. Менавіта ў гады вайны А. Куляшоў выявіў сябе як выдатны майстар балады. Вось толькі невялікія ўрыўкі. (Настаўнік на памяць чытае ўрыўкі з балад «Ліст з палону», «Балада аб чатырох заложніках», «Над брацкай магілай».) А лейтматывам усёй ваеннай творчасці паэта гучаць радкі, з якімі ён звяртаецца да вас, маладых, да нас, да тых, хто не бачыў вайны (чытае ўрывак з верша «Размова з патомкам»):

*Песня мая не красуняю-кветкай з паляны,*

*Песня мая пехацінцам увойдзе ў твой дом,*

*Ты ёй даруй і глыбокія шрамы і раны,*

*Знай, што і ім ты сваім абавязан жыццём.*

На ўроку мы прааналізуем баладу «Маці», параўнаем яе з іншымі творамі мастацтва. Я хачу зацікавіць вас творчасцю А. Куляшова. Спадзяюся, што ў вас з’явіцца жаданне пазнаёміцца з яго паэзіяй больш падрабязна.

(*Клас загадзя падзелены на групы па 4-5 чалавек. У сшыткі вучні запісваюць дату і тэму ўрока.*)

*Настаўнік.* А цяпер уважліва паслухайце твор (чытае баладу на памяць).

**II. Работа над тэкстам. Балада як жанр. Цэнтральны вобраз твора.**

Ці спадабалася вам балада? Якія думкі і пачуцці абудзіла? Над чым прымусіла задумацца? Выкажыце свае ўражанні. (Кожная група атрымлівае табліцу «Аналіз мастацкага твора» і запісвае ў ёй свае ўражанні.)

**Аналіз мастацкага твора**

А. Куляшоў. Балада «Маці»

(*аўтар, назва твора*)

|  |  |  |
| --- | --- | --- |
| **Элементы аналізу** | **Змест** | **Радкі з твора (па магчымасці)** |
| Пачуцці (уражанні) |  |  |
| Тэма |  |  |
| Ідэя (галоўная думка) |  |  |
| Вобразныя (мастацкія) сродкі |  |  |
| Паралелі (прыклады твораў на падобную тэматыку) |  |  |

• Што характэрна для балады як жанру літаратуры? (*Наяўнасць сюжэта, драматызм і напружанасць дзеяння, трагічная развязка, паэтызацыя гераічнай асобы, наяўнасць мастацкіх сродкаў*.)

• Які фальклорны жанр нагадвае балада «Маці»? Падмацуйце сваё меркаванне прыкладамі з тэксту. (*Легенду або казку: размаўляе дарога; камень становіцца зямлёй, а маці каменем; трайны праклён; фальклорны вобраз вярбы; своеасаблівая варажба на зярнятах.*)

• Аснову балады А. Куляшова складае размова маці з дарогай і каменем. Давайце зачытаем гэтыя радкі. (*Вучні зачытваюць словы маці.*)

• Што можна сказаць пра цэнтральны вобраз балады – маці? Якой яна паўстае ў гэтых дыялогах? Якімі эпітэтамі надзяляе яе аўтар? (*Маці любіць свайго сына, хоча, каб ён вярнуўся дадому; працаўніца, суровая, стрыманая, цярплівая, самаахвярная, духоўна моцная.*)

**III. Творчая работа. Складанне верша-сінквейна.**

Як вы лічыце, на каго або на што паэт ускладвае адказнасць за пакуты маці? (*На чужынцаў, на вайну ўвогуле.*)

*Настаўнік.* Паспрабуем наша ўспрыманне вайны, адносіны да яе абагульніць у вельмі кароткім, лаканічным запісе. Мы напішам верш-сінквейн на тэму «Вайна». (Вучні складаюць сінквейны, зачытваюць свае запісы.)

**Прыклады вершаў-сінквейнаў**

*Вайна*

*Жудасная, крывавая.*

*Губіць, знішчае, палохае.*

*Надоўга разлучае блізкіх людзей.*

*Незагойная рана.*

(*Яўген У.*)

*Вайна*

*Страшная, суровая.*

*Руйнуе, забівае, калечыць.*

*Губіць жыцці нявінных людзей.*

*Смерць.*

(*Таццяна З.*)

*Вайна*

*Несправядлівая, лютая.*

*Паліць, нішчыць, прыносіць гора.*

*Доўгае расстанне з роднымі.*

*Пакуты.*

(*Кацярына К.*)

*Вайна*

*Жорсткая, смяротная.*

*Спусташае, спапяляе, разлучае.*

*Прыносіць толькі гора і бяду.*

*Слёзы.*

(*Вольга С.*)

**IV. Работа над тэкстам. Тэма, ідэя, сімволіка балады.**

• Паспрабуйце вызначыць тэму і ідэю балады. Зрабіце кароткі запіс у табліцу. (*Тэма – пакутлівае чаканне сына з вайны; ідэя – непераможнасць мацярынскага сэрца, душы, яе самаахвярнасць.*)

• Звярніце ўвагу на эпіграф да нашага ўрока. (*Настаўнік або вучань зачытвае эпіграф.*) Як вы разумееце гэтыя словы? (*Вучні даюць тлумачэнні.*)

• Балада А. Куляшова – твор антываенны. Але аўтар ні разу не ўжывае слова «вайна». Якімі словамі паэт замяніў яго і чаму? (*Бітва крывавая, паход. Балада «Маці» блізкая да фальклорных твораў, а слова «вайна» не характэрна народнай творчасці; словы-замены больш эмацыянальна выразныя.*)

• А што зрабіла маці, каб сын хутчэй вярнуўся з паходу? (*Пасеяла зярняты.*)

• Сімвалам чаго ў вершы з’яўляюцца зярняты? (*Жыцця.)*

• Камень – таксама сімвал. Што ён сімвалізуе? (*Пакуты, маці, гора, бяду, вайну, варожую сілу.*)

• Што або хто ў вершы супрацьпастаўлены каменю? (*Матчына любоў, яе сэрца, самаахвярнасць.*)

*Настаўнік.* Нездарма ў народзе гавораць: «Што наймякчэйшае ў свеце?» – «Сэрца маці». – «Што можа быць цвярдзейшае за камень?» – «Сэрца маці». Менавіта мацярынская любоў давала сілы юнакам выстаяць у неймаверна жудасных умовах вайны.

**V. Групавая работа над кампазіцыйнай будовай твора.**

*Настаўнік.* Мы гаварылі аб тым, што асаблівасцю балады з’яўляецца наяўнасць сюжэта. Давайце разам паспрабуем вызначыць кампазіцыйныя часткі твора.

*I частка* – завязка (маці выпраўляе сына на вайну: «*На бітву крывавую сына праводзіўшы з хаты...»*);

*II, III часткі* – развіццё дзеяння (маці робіць усё, каб прараслі зярняты: «Дарэмна ўздыхала...»; размова з дарогай, просьба ўлашчыць камень: «Пачуй мае словы...»);

*IV частка* – кульмінацыя (маці праклінае камень, які становіцца зямлёй: «Цяпер я крывёю сваёю цябе праклінаю...»);

*V частка* – развязка (сын вяртаецца дадому: «На камні былым пры дарозе...»);

Або: *IV частка* – кульмінацыя і развязка адначасова, а *V частка* – эпілог.

*Настаўнік.* А цяпер разгледзьце ўважліва два стылізаваныя малюнкі. На іх вы не ўбачыце ніякіх прадметаў – толькі фарбы пяці колераў (па колькасці частак). Які малюнак або якое спалучэнне фарбаў найбольш блізка перадае сюжэт, сэнс і настрой балады? Звярніце ўвагу на колер і выразнасць фарбаў. Суаднясіце і параўнайце іх з кампазіцыяй твора. Абмяркуйце і пракаменціруйце свой выбар.

Малюнак № 1 Малюнак № 2

|  |  |
| --- | --- |
| Зялёны | Зялёны |
| Шэры | Карычневы |
| Жоўты | Шэры |
| Карычневы | Чорны |
| Чорны | Жоўты |

(*Малюнак № 2: зялёны – колер надзеі, карычневы – колер непасільнай дарэмнай працы, шэры – колер расчаравання, чорны – колер жалобы, жоўты – колер радасці.*)

**VI. Работа над тэкстам. Выяўленчае майстэрства паэта.**

• Каб узмацніць выразнасць балады, аўтар ужывае мастацка-выяўленчыя сродкі. Знайдзіце і назавіце іх. (*Вучні называюць эпітэты, метафары, параўнанні, гіпербалу, інверсію і заносяць кароткія запісы ў табліцу.*)

• Як вы разумееце наступныя выразы з тэксту: «два леты кіпелі на ім яны, як на патэльні...»; «не раз на ім сеялі, але ні разу не жалі...»; «стаў камень зямлёю, сама ж яна каменем стала...»?

**VII. Групавая работа. Супастаўленне балады з творамі жывапісу і крылатымі словамі.**

• Уважліва разгледзьце рэпрадукцыі карцін беларускіх мастакоў (змешчаны на дошцы). Якую з іх вы выбралі б у якасці ілюстрацыі да балады? Абгрунтуйце свой выбар.

• Праблемы, узнятыя А. Куляшовым, хвалявалі і хвалююць кожнага чалавека на зямлі, дзе б ён ні жыў. Усе гэтыя выказванні вядомых людзей блізкія да нашай размовы. Але ўсё ж паспрабуйце вырашыць, якое па сваёй ідэі, сутнасці найбольш сугучнае з баладай А. Куляшова. Пракаменціруйце свой выбар.

*Вайна – гэта перш за ўсё расстанне (Агнія Барто).*

*Праславім у свеце жанчыну-маці – адзіную сілу, перад якой пакорна схіляецца смерць (Максім Горкі).*

*Мамы не стала – не стала Радзімы... (Рыгор Барадулін).*

*Чалавек бессмяротны. Ён бессмяротны таму, што ў яго ёсць душа, якая валодае ўласцівасцю ахвяравання сабой (Уільям Фолкнер).*

*Шмат у свеце сіл вялікіх, але мацней за сэрца Маці няма ў прыродзе нічога (Сафокл).*

*Бог не можа клапаціцца аб кожным, таму ён прыдумаў Маці (усходняя мудрасць).*

• Успомніце творы беларускай літаратуры, у якіх паказана бязмежная мацярынская любоў. (В. Быкаў. «Сваякі», «Незагойная рана» і інш. Запісы ў табліцу.)

**VIII. Індывідуальная творчая работа. Складанне верша-сінквейна. Параўнальны аналіз.**

*Настаўнік.* Спадзяюся, што ў вас склалася пэўнае ўражанне пра галоўную гераіню балады – маці. Прапаную напісаць яшчэ адзін сінквейн. Тэма яго – «Маці». (Вучні складаюць сінквейны.)

**Прыклады вершаў-сінквейнаў**

*Маці*

*Руплівая, адданая.*

*Стамілася, пакутуе, ахвяруе.*

*Чакае сына з паходу.*

*Цярпенне.*

*(Аляксей Г.)*

*Маці*

*Стрыманая, суровая.*

*Чакае, верыць, праклінае.*

*Пазбаўляецца жыцця дзеля сына.*

*Самаахвярнасць.*

*(Яўген У.)*

*Маці*

*Працавітая, клапатлівая.*

*Любіць, шкадуе, марыць.*

*Толькі б узышлі зярняты!*

*Чаканне.*

*(Вадзім С.)*

*Маці*

*Цярплівая, настойлівая.*

*Працуе, клапоціцца, аберагае.*

*Вельмі любіць свайго сына.*

*Жыццё.*

*(Таццяна З.)*

• Параўнайце сінквейн «Вайна» з сінквейнам «Маці». Што вы заўважылі? Ці можна сказаць, што яны антанімічныя?

**IX. Групавая творчая работа. «Сустрэча» з героямі балады.**

*Заданне для першай групы.* Уявіце, што вы сустрэліся з маці. Звярніцеся да яе, супакойце, аблегчыце пакуты чакання.

*Заданне для другой групы.* Уявіце, што вы сустрэліся з сынам, які вярнуўся з фронту. Раскажыце пра тое, як пакутліва яго чакала маці.

**X. Метад анкеты «5 з 25».**

Кожны вучань атрымлівае анкету «5 з 25».

|  |
| --- |
| **Анкета «5 з 25»**  *Якасці (рысы) чалавечага характару*  Выберыце з прапанаваных 25 чалавечых якасцей толькі 5, якія найбольш ярка характарызуюць гераіню балады А. Куляшова.  *Адкрытасць, баязлівасць, дабрыня, жартаўлівасць, жорсткасць, зайздрасць, зласлівасць, кемлівасць, ласкавасць, мужнасць, настойлівасць, нахабства, неўтаймаванасць, пакорлівасць, панурасць, працавітасць, самаахвярнасць, смеласць, справядлівасць, суровасць, таварыскасць, таленавітасць, упартасць, хітрасць, шчырасць.* |

Вучні робяць запісы ў сшыткі (індывідуальна), затым шляхам калектыўнага выбару вызначаюцца толькі 5 рыс характару, якія набралі найбольшую колькасць галасоў.

**XI. Балада А. Куляшова ў музыцы.**

*Настаўнік.* Наш урок завяршаецца. Калі мы не ўсё здолелі зразумець і адчуць, хай нам у гэтым дапаможа песня на словы А. Куляшова, музыку да якой напісаў выдатны кампазітар I. Лучанок, а выконвае яе ансамбль «Песняры». (Гучыць «Балада пра маці».)

**XII. Рэфлексія.**

*Настаўнік.* Адным з вобразаў-сімвалаў балады А. Куляшова з’яўляецца камень. У аўтара ён агідны, шчарбаты, чужы. Аднак камяні чалавеку ў жыцці бываюць вельмі патрэбныя.

Раскажу вам невялікую прытчу.

Нясуць тры чалавекі за плячыма ў мяхах каменне.

– Чым вы займаецеся? – спыталі ў іх.

– Цягну гэтыя праклятыя камяні, – злосна адказаў першы.

– Зарабляю сабе на хлеб, – стомлена прамовіў другі.

– А я будую храм, – радасна паведаміў трэці...

Пачуцці якога з гэтых трох чалавек адпавядаюць вашаму стану пасля сённяшняга ўрока? Чым для вас быў урок? Працай, якая пакінула толькі стому? Вы працавалі толькі дзеля адзнакі і пахвалы? А можа, вы будавалі храм? Зрабіце кожны свой выбар. (*Вучні змяшчаюць фішкі на малюнку з грудай камянёў, грашыма і храмам.*)

Мне асабіста ўдалося сёння пабудаваць храм. Але я ўзводзіў яго разам з вамі, закладваючы ў падмурак вашы веды і цудоўныя адказы. *(Настаўнік змяшчае сваю фішку ля малюнка храма.)*

**XIII. Выстаўленне адзнак, каментар.**

**XIV. Дыферэнцыраванае рознаўзроўневае дамашняе заданне.**

1. Падрыхтаваць выразнае чытанне балады або ілюстрацыю да яе.

2. Даць вусны разгорнуты адказ пра тэму, ідэю і мастацкія асаблівасці балады.

3. «Я памятаю вайну такой...» (інтэрв’ю з вясковай жанчынай – сведкай ваенных падзей).

4. Напісаць водгук на баладу «Маці».

5. У вершаванай форме запісаць думкі і пачуцці сына, які вярнуўся з вайны, пачынаючы словамі:

*Вярнуўся я, мама, жывы і здаровы дахаты,*

*З табой не сустрэўся. Ляжыць толькі камень пракляты...*

**Дадатак**

**Прыклады вершаў, напісаных вучнямі**

(дамашняе заданне, узровень 5)

\*\*\*

*Вярнуўся я, мама, жывы і здаровы дахаты,*

*З табой не сустрэўся. Ляжыць толькі камень*

*пракляты.*

*Знайшла ты спачын сярод сумнага дзікага поля –*

*Такая ў жыцці табе выпала горкая доля?*

*Матуля... Чакаў я ў паходзе сустрэчы з табою,*

*Але сутыкнуўся з пякучай, няўмольнай журбою.*

*Ляжыць адзічэлы, замшэлы, чужы і пракляты*

*Ссівелы валун. I віюцца над ім птушаняты.*

*Аляксей Г.*

*\*\*\**

*Вярнуўся я, мама, жывы і здаровы дахаты,*

*З табой не сустрэўся. Ляжыць толькі камень пракляты.*

*Усюды цябе я шукаў і гукаў – ды дарэмна.*

*Ляжыць шэры камень – маўклівы, самотны, нядрэмны.*

*Цяпер аніколі не ўбачу ні ўвесну, ні ранкам марозным,*

*Матуля, цябе. Вінаваты: прыйшоў я з вайны вельмі позна...*

*Не вечна нішто ў гэтым хмарным, бязрадасным свеце,*

*Надзея – адно, што ўтрымае людзей на планеце.*

*Няхай больш не смягнуць на камні замшэлым зярняты!*

*I маці – жывая – чакае сыночка дахаты.*

*Вольга С.*

*\*\*\**

*Вярнуўся я, мама, жывы і здаровы дахаты,*

*З табой не сустрэўся. Ляжыць толькі камень пракляты.*

*Сядзеў я ля камня і плакаў зімою і летам:*

*Няўжо з валуном застануся навечна я гэтым?*

*I раптам слязіначка ўпала на камень шчарбаты,*

*Заўважыў, што нехта ступае ля роднае хаты.*

*Пайшоў я насустрач і ўбачыў матулю сівую,*

*Прыветную, светлую, нібы анёлак, жывую.*

*Я вельмі шчаслівы і рады, што маці жывая,*

*Любіце матуль сваіх – сэрцам, душой заклікаю!..*

*Мне спіцца трывожна. Часцей сталі сніцца салдаты,*

*Якія ніколі не вернуцца з бітвы суровай дахаты.*

*Вадзім С.*

***Босы, І. Ч. Вывучэнне балады Аркадзя Куляшова «Маці» ў VIII класе / І. Ч. Босы // Беларуская мова і літаратура. – 2008. – № 5. – С. 33–38.***